রাস্তায় জ্বলল উনুন, হল রান্নাও! মূল্যবৃদ্ধির অভিনব প্রতিবাদে তৃণমূল

কলকাতা: মঙ্গলবার থেকেই দেশজুড়ে বেড়েছে রান্নার গ্যাসের দাম (LPG Price Hike)। সিলিন্ডার প্রতি ৫০ টাকা করে মহার্ঘ হয়েছে এলপিজি। সাধারণ ক্যাটাগরির গ্রাহকদের পাশাপাশি এবার থেকে রান্নার গ্যাস কিনতে বেশি টাকা দিতে হচ্ছে প্রধানমন্ত্রী উজ্জ্বলা যোজনার (PM Ujjwala Yojna) গ্রাহকদেরও। সোমবার কেন্দ্রীয় পেট্রোলিয়াম ও প্রাকৃতিক গ্যাস মন্ত্রী হরদীপ সিং পুরি এলপিজি-র মূল্যবৃদ্ধির ঘোষণা করেন।

আর এবার রান্নার গ্যাসের দাম বৃদ্ধির প্রতিবাদে পথে নামল তৃণমূল কংগ্রেস (TMC)। রাস্তায় উনুন জ্বালিয়ে তাতে তাওয়া বসিয়ে রুটি তৈরি করে অভিনব উপায়ে প্রতিবাদ জানালেন তৃণমূলের মহিলা কর্মীরা। এদিন গড়িয়াহাটে এই অভিনব প্রতিবাদ কর্মসূচির নেতৃত্ব দেন রাজ্যের মন্ত্রী চন্দ্রিমা ভট্টাচার্য (Chandrima Bhattacharya)। তিনি নিজের হাতে রুটি তৈরি করে মোদি সরকারের এই মূল্যবৃদ্ধির প্রতিবাদ জানান।

আরও পড়ুন: সুপ্রিম কোর্টের রায় নিয়ে মন্তব্য! মমতাকে আদালত অবমাননার নোটিস

উল্লেখ্য, সোমবার কেন্দ্রীয় মন্ত্রী হরদীপ সিং পুরি জানান, মঙ্গলবার থেকে এলপিজি-র দাম সিলিন্ডার প্রতি ৫০টাকা বাড়তে চলেছে। সাংবাদিক সম্মেলন থেকে মন্ত্রী এই সম্পর্কে জানান। অর্থাৎ, এখন ১৪.২ কেজি গৃহস্থ সিলিন্ডারের দাম ৮০৩ টাকা থেকে বেড়ে হয়েছে ৮৫৩ টাকা। এছাড়াও প্রধানমন্ত্রী উজ্জ্বলা যোজনার গ্রাহকদের রান্নার গ্যাসের দাম বেড়ে হয়েছে ৫৫৩ টাকা।

তবে গৃহস্থালির ব্যবহারের জন্য রান্নার গ্যাসের দাম বৃদ্ধি পেলেও দেশজুড়ে বাণিজ্যিক গ্যাসের দাম কমেছে মঙ্গলবার থেকেই। কমার্শিয়াল এলপিজি সিলিন্ডারের দাম কমেছে সিলিন্ডার পিছু ৪১ টাকা। অর্থাৎ, সাধারণ মানুষ এই নতুন দামে সমস্যায় পড়লেও এর সুবিধা পাচ্ছেন হোটেল এবং রেস্তোঁরা মালিকরা।